Broj: 711-I-615-M-73/22-02-19

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Tomislava Tomića,** **predsjednika Uprave trgovačkog društva Agroduhan d.o.o.., za davanjem mišljenja Povjerenstva**, na 159. sjednici održanoj dana 16. veljače 2022.g. daje sljedeće

**MIŠLJENJE**

1. **Sukladno odredbi članka 7. točke d) ZSSI-a, predsjednik i članovi Uprave trgovačkog društva Agroduhan d.o.o., u kojem Republika Hrvatska ima većinski udio u vlasništvu, kao obveznici iz članka 3. stavka 1. podstavka 39. ZSSI-a, ne smiju pored plaće koje primaju za obnašanje navedene dužnosti primiti božićnicu, regres, dar za djecu, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje i poklon bonove, budući da su navedene naknade dodatne naknade za poslove obnašanje dužnosti.**
2. **Povjerenstvo ukazuje kako predsjednik i članovi Uprave trgovačkog društva Agroduhan d.o.o. mogu primiti isplatu naknade za topli obrok, troškove režija, najamninu, pomoć za rođenje djeteta, osiguranje od ozljede na radu, pomoć za smrt člana obitelji, troškove službenog vozila kao i troškove službenog mobitela i računala, jer se radi o isplatama koje su povezane s obnašanjem javne dužnosti i koje obveznici mogu primiti.**

Obrazloženje

Zahtjev za davanjem mišljenja Povjerenstva podnio je obveznik Tomislav Tomić, predsjednik Uprave trgovačkog društva Agroduhan d.o.o. Zahtjev je zaprimljen 11. veljače 2022. pod poslovnim brojem 711-U-2717-M-73/22-01-4, povodom kojeg se vodi predmet broj M-73/22.

Člankom 3. stavkom 1. podstavkom 39. propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici ZSSI-a.

Uvidom u Registar obveznika kojeg ustrojava i vodi Povjerenstvo utvrđeno je da je Tomislav Tomić od 14. travnja 2017.g. predsjednik Uprave trgovačkog društva Agroduhan d.o.o., u većinskom vlasništvu Republike Hrvatske, te je stoga povodom obnašanja navedene dužnosti dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu traži tumačenje o dopuštenosti primjene ugovora o radu, kao izvora radnog prava kojeg je s članovima Uprave sklopio Nadzorni odbor, vezano za zakonsku definiciju plaće kao svakog novčanog primitka za obnašanje dužnosti, osim naknade putnih i drugih troškova. Naime, navodi da je istim ugovoreno da članovi Uprave imaju pravo i na prigodne novčane nagrade kao što su božićnica i regres te na korištenje službenog automobila i službenog telefona, osim prava na primitak plaće iskazane u bruto iznosu.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj: 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/1l-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, Povjerenstvo ističe kako predmetni obveznici pored plaće koje primaju za obnašanje javne dužnosti nemaju pravo na primitak dara za djecu, božićnice, regresa, bonusa za ostvarene rezultate, jubilarne nagrade, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje i poklon bonove, budući da se navedeno smatra dodatnom naknadom za obnašanje javne dužnosti.

Povjerenstvo ukazuje obvezniku da bi imao pravo primiti neku od naknada navedenih u Smjernici Povjerenstva samo kada bi primanje te naknade bilo propisano nekim drugim Zakonom.

Naime, svi pravni akti niže pravne snage, pojedinačnih ili kolektivnih ugovora te odluka uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno.

Međutim, Povjerenstvo ističe kako se dodatnom naknadom ne smatraju naknada za topli obrok, troškovi režija, najamnine, pomoć za rođenje djeteta, osiguranje ozljeda na radu, pomoć za smrt člana obitelji, troškove službenog vozila kao i troškovi službenog mobitela i računala.

Naime, navedeni primici predstavljaju potpore i pomoći koje se isplaćuju jednokratno, te je stoga njihov primitak dopušten i ne predstavljaju dodatne naknade za poslove obnašanja javne dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Tomislav Tomić, elektroničkom dostavom
2. Objava na internetskoj stranici Povjerenstva
3. Pismohrana